DA Den Europæiske Unions Tidende C 323/1

RÅDETS RESOLUTION

af 3. december 2009

om forbedret styring af det Europæiske Forskningsrum

2009/C 323/01

RÅDET FOR DEN EUROPÆISKE UNION

HENVISER til sin resolution af 14. januar 1974 om samordning af de nationale politikker og om definitionen af aktioner af EU-interesse på det videnskabelige og teknologiske område, hvori der nedsættes et udvalg for videnskabelig og teknisk forskning (CREST) (1), der blev erstattet af Rådets resolution om CREST af 28. september 1995 (2);

HENVISER til om sin resolution af 15. juni 2000 om oprettelse af et europæisk forskningsrum (EFR) (3) til opfølgning af Det Europæiske Råds møde den 23.-24. marts 2000, hvor Lissabonstrategien blev vedtaget;

HENVISER til konklusionerne fra Det Europæiske Råds møde den 8.-9. marts 2007, der refererede til begrebet om en velfungerende videnstrekant i form af et samspil mellem uddannelse, forskning og innovation, og fra dets møde den 19.-20. marts 2009, hvori der blev opfordret til, at der hurtigt træffes konkrete foranstaltninger for at tilskynde til samarbejde mellem erhvervsliv, forskning, uddannelse og erhvervsuddannelse og til forøgelse og forbedring af kvaliteten af investeringer i forskning, viden og uddannelse;

HENVISER til konklusionerne fra Det Europæiske Råds møde den 13.-14. marts 2008, hvori der blev opfordret til at skabe en »femte frihed« for at fjerne hindringerne for den frie bevægelighed for viden;

HENVISER til Rådets konklusioner af 30. maj 2008 om igangsættelsen af Ljubljanaprocessen — hen imod en fuld gennemførelse af EFR, der tager sigte på at indføre en forbedret styring af EFR, baseret på en langsigtet vision for EFR, der er udviklet i partnerskab af medlemsstaterne og Kommissionen med bred støtte fra interessenterne og borgerne;

HENVISER til sine konklusioner af 2. december 2008 om fastlæggelsen af en 2020-vision for det europæiske forskningsrum (4), hvori de fremtidige formandskaber blev opfordret til at tage hensyn til denne vision samt dens mulige udvikling i forbindelse med udarbejdelsen af deres forslag til den fremtidige styring af EFR, og som understregede behovet for at benytte det fulde potentiale i eksisterende koordineringsstrukturer, som f.eks. CREST, i forbindelse med EFR-initiativer;

HENVISER til konklusionerne fra Det Europæiske Råds møde den 11.-12. december 2008, hvori der blev opfordret til iværksættelse af en europæisk innovationsplan kombineret med udvikling af EFR samt overvejelser om Lissabonstrategiens fremtid efter 2010;

HENVISER til sine konklusioner af 29. maj 2009 om opstilling og regelmæssig ajourføring af en køreplan for gennemførelsen af 2020-vision for EFR og om yderligere engagement til sikring af større komplementaritet og synergi mellem EU's politikker og instrumenter, som f.eks. FTU-rammeprogrammerne, rammeprogrammet for konkurrenceevne og innovation, strukturfondene, Ljubljanaprocessen, den fælles ramme for uddannelse og erhvervsuddannelse og Bolognaprocessen;

1. ANERKENDER, at forskningspolitikker, -programmer og -aktiviteter på europæisk plan omfatter dem, der gennemføres på EU- og mellemstatsligt niveau, og dem, der gennemføres på nationalt/regionalt niveau, og som bidrager til den samlede udvikling af EFR, og at tredjelande også, hvor det er relevant og med forbehold af særlige ordninger, involveres i udviklingen af EFR, samtidig med at den nuværende status af samarbejdet med lande, der er associeret rammeprogrammet, anerkendes;

2. ANERKENDER, at en lang række aktører og interessenter allerede er involveret i udviklingen af EFR nationalt, regionalt, mellemstatsligt og på EU-plan, og at forskellige EFR-relaterede mekanismer, processer og instrumenter allerede er i gang;

3. ERKENDER behovet for en effektiv og forbedret styring af strategisk politikudvikling og beslutningstagning i EFR, hvor EU og medlemsstaterne udviser større lederskab og engagement i opfyldelsen af 2020-visionen for EFR og gennemførelsen af EU's strategi for konkurrenceevne og vækst efter 2010. De vejledende principper bør være enkelhed, effektivitet og gennemsigtighed under overholdelse af subsidiaritetsprincippet;

4. UNDERSTREGER, at denne forbedrede styring bør tage sigte på at lette samarbejde om og koordinering af EFR-relaterede aktiviteter, programmer og politikker på alle niveauer baseret på mål udledt af 2020-visionen for EFR under hensyn til de positive aspekter af den mangfoldighed, der eksisterer i medlemsstaterne;

5. ERKENDER, at videnstrekanten bestående af uddannelse, forskning og innovation knytter sig til behovet for at forbedre virkningen af investeringer i de tre aktivitetsformer gennem et systemisk og varigt samspil;

6. ERKENDER, at et afgørende aspekt af styring er behovet for at udvikle en mere sammenhængende politikudformning på EU- og medlemsstatsniveau gennem et bedre og mere effektivt samspil mellem de tre elementer af videnstrekanten i den politiske beslutningstagningsproces for at fremskynde overgangen til en økonomi og et samfund, der for alvor er videnbaseret;

7. UNDERSTREGER behovet for en mere systematisk, bredere og struktureret høring af de relevante interessenter i EFR og nødvendigheden af bedre formidling af målene for, fordelene ved og resultater af EFR og 2020-visionen herfor til den bredere offentlighed og relevante kategorier af interessenter;

8. BETONER på baggrund af EFR's brede og interinstitutionelle karakter behovet for regelmæssig udveksling af synspunkter og kontakt med Europa-Parlamentet;

9. TILSKYNDER medlemsstaterne til, når det er nødvendigt, at styrke forberedelsen af møder mellem relevante udvalg og grupper (herunder gennem de nødvendige konsultationer med interessenterne) og lette det fornødne samspil mellem alle områder af videnstrekanten;

10. ERKENDER behovet for at skabe midlerne til at give ny og innovativ fremdrift på det politiske plan for at kunne nå målene for EFR og OPFORDRER kommende formandskaber til at overveje at indkalde til velforberedte og fokuserede EFR-ministerkonferencer, når der er en tydelig ekstra nytteværdi, så der kan fastlægges retningslinjer for et langsigtet strategisk syn på EFR; ER ENIGT OM, at sådanne konferencer kunne have form af et udvidet uformelt ministermøde;

11. ANERKENDER den rådgivende rolle, CREST allerede har spillet i forhold til Rådet og Kommissionen vedrørende EFR-relaterede spørgsmål; ERKENDER imidlertid, at CREST med henblik på udviklingen af EFR og for bedre at kunne tage hensyn til nødvendigheden af bedre inddragelse af de nationale politikker bør spille en mere proaktiv rolle som EFR-politikudvalg, der yder strategisk og rettidig rådgivning til Rådet, Kommissionen og medlemsstaterne på eget initiativ eller på anmodning fra Rådet eller Kommissionen;

12. BEKRÆFTER på den baggrund følgende principper til styrkelse af den rolle, et nyt CREST skal spille i forbindelse med den strategiske udvikling af EFR: a) CREST er et strategisk rådgivningsorgan, hvis funktion er at rådgive Rådet, Kommissionen og medlemsstaterne om EFR-relaterede spørgsmål. CREST bør desuden overvåge fremskridtene med EFR, herunder EU-rammeprogrammerne; b) CREST bør navnlig yde strategisk rådgivning om i) de brede retningslinjer for mulige fremtidige politikker på internationalt, europæisk og nationalt plan for at bidrage til udviklingen af EFR; ii) de strategiske prioriteter, udformningen og gennemførelsen af politiske initiativer til udvikling af EFR tidligt i forløbet, herunder EU-rammeprogrammerne og andre relevante EU-initiativer, samt relevante nationale og mellemstatslige initiativer, herunder overordnet sammenhæng på tværs af instrumenterne og initiativerne; iii) fremme, når det er relevant, af koordinationen mellem nationale politikker, der har relevans for udviklingen af EFR; iv) udformningen og gennemførelsen på et senere stadium af en uafhængig vurdering og evaluering af alle disse politiske initiativer. c) CREST bør udvikle samspillet og sammenhængen med andre politikområder, navnlig dem, der knytter sig til videnstrekanten; d) CREST bør samarbejde med og konsultere EFR-relaterede grupper i det omfang, det er nødvendigt for at opfylde sine mål. Det kan ligeledes basere sine drøftelser på input fra disse grupper; e) medlemsstaterne og Kommissionen bør i fællesskab bidrage til CRESTs arbejde med henblik på yderligere udvikling af EFR;

13. FINDER, at CRESTs arbejdsmetoder under hensyn til den nye retlige og institutionelle ramme med henblik på erstatning af resolutionen af 28. september 1995 med en ny resolution, der giver et revideret mandat til CREST-udvalget, bør drøftes yderligere. Dette reviderede mandat bør udformes i overensstemmelse med principperne i punkt 12 og godkendes af Rådet medio 2010;

14. OPFORDRER alle relevante grupper (5), der er oprettet med henblik på at bidrage til at skabe EFR, til at udvikle systematiske og gennemsigtige konsultationer med interessenterne, når det er hensigtsmæssigt;

15. OPFORDRER medlemsstaterne og Kommissionen til at indlede en revision af de EFR-relaterede grupper inden udgangen af 2010.

16. OPFORDRER Kommissionen til — at fortsætte og videreudvikle systematiske og strukturerede konsultationer med medlemsstaterne og andre relevante interessenter på åben vis; — sammen med medlemsstaterne at udvikle et effektivt EFR-informationssystem som støtteredskab for beslutningstagerne.

(1) EFT C 7 af 29.1.1974, s. 2.

(2) EFT C 264 af 11.10.1995, s. 4.

(3) EFT C 205 af 19.7.2000, s. 1.

(4) EUT C 25 af 31.1.2009, s. 1.

(5) Omfatter for øjeblikket navnlig CREST, dets specifikke konfigurationer, Gruppen på Højt Plan vedrørende Fælles Programlægning og Det Strategiske Forum for Internationalt Videnskabeligt og Teknologisk Samarbejde, dets arbejdsgrupper vedrørende vidensformidling samt Det Europæiske Strategiforum for Forskningsinfrastrukturer og Styringsgruppen vedrørende Menneskelige Ressourcer og Mobilitet.